Ameerika Ühendriikide kosmoseagentuuri (NASA) eksperdid kinnitavad, et uudisteagentuuri AFP maailmas eile suurt vastukaja põhjustanud ja ka Eestis palju internetikommentaare saanud uudis, mille kohaselt avastas keegi 13-aastane saksa teismeline, et NASA on asteroidi Apophis ohtu Maale oluliselt alahinnanud, ei vasta tõele.  Ligikaudu 250-meetrise läbimõõduga Apophis kihutab Maast suhteliselt lähedalt mööda aastal 2029 ning kui kosmosekamakas peaks siis meie planeedist mööduma teatud kauguselt, naaseb ta 2036. aastal juba selleks, et Maaga kokku põrgata.  NASA hinnangul on sellise sündmuse tõenäosus äärmiselt väike - vaid 1:45.000.  Ent omakorda  Bildi artiklit tsiteerinud AFP sõnumi kohaselt arvutas üks Saksamaa 13-aastane noorkodanik välja, et tegelik risk on 100 korda kõrgem (1:450) põhjendades seda võimalusega, et Maast 2029. aastal 38.000 kilomeetri kauguselt mööduva asteroidi kurssi võib muuta mõni satelliit, mis ta teele ette jääb.  NASA Maa-lähedaste objektide programmi ekspert Steven Chesley kinnitab siiski, et Apophis ei saa mingil juhul tehiskaaslastega kokku puutuda.  Chesley selgitas, et Maast kuni 42.000 kilomeetri kaugusel on küll geosünkroonseid satelliite, ent need tiirlevad ümber Maa ekvaatori, samas kui Apophise suurim lähenemine Maale leiab aset ekvaatorist väga kaugel.  Apophis ületab ekvaatori ligikaudu 90 minutit enne oma suurimat lähenemist planeedile ning teeb seda distantsil 52.000 kilomeetrit, mis on igasuguste tehiskaaslastega kokku puutumiseks selgelt liiga kaugel.  Ebaselgus antud asteroidi liikumistrajektoori kohta Maa suhtes 2029. aastal on vaid 1650 kilomeetrit ehk  siis liiga vähe, et omada selles küsimuses mingisugust tähtsust.  NASA Maa-lähedaste objektide programmi juht Donald Yeomans on samuti pressiteatega kinnitanud, et kosmoseagentuuri riskihinnangu kohaselt on tõenäosus, et Apophis tabab 2036. aastal Maad endiselt 1:45.000 ning nendega pole ühendust võtnud ükski Saksamaalt pärit teismeline, kelle arvutused näitaksid midagi muud.  Samuti lükkas Yeomans ümber AFP uudises sisalduva väite, justkui  oleks NASA riskihinnangu muutmist Euroopa Kosmoseagentuuri (ESA) spetsialistidele kinnitanud.  Chesley tuletas meelde, et Apophisega seotud arvutusi on teinud mitmed ekspertrühmad ja saadud tulemused on NASA omadega sarnased - näiteks veebilehel NeoDys avalikustatud Pisa ülikooli teadlaste  arvutustes saadi kokkupõrkeriskiks 0,00207% ehk siis umbes 1:48.000.  Hetkel on Apohis vaatluste tegemiseks Päikesele liiga lähedal ning uusi andmeid selle liikumise kohta saab hakata koguma umbes 3 aasta pärast.  Chesley hinnangul on ülimalt tõenäoline, et uued arvutused näitavad hiljemalt aastaks 2014, et Apophis möödub Maast soliidsel kaugusel ka 2036. aastal.    Vaata ka: